
PATVIRTINTA
Rajono savivaldybės administracijos

direktoriaus 2013 m. kovo 6 d.

įsakymu Nr. AT-265
 LIKVIDUOJAMŲ JURIDINIŲ ASMENŲ DOKUMENTŲ PERDAVIMO TOLIAU SAUGOTI IR TAI PATVIRTINANČIŲ PAŽYMŲ IŠDAVIMO TVARKOS APRAŠAS

I. BENDROSIOS NUOSTATOS

1. Likviduojamų juridinių asmenų dokumentų perdavimo toliau saugoti ir tai patvirtinančių pažymų išdavimo tvarkos aprašas (toliau – Aprašas) nustato likviduojamų viešųjų ir privačių juridinių asmenų, užsienio juridinių asmenų ar kitų organizacijų veiklą nutraukusių filialų ar atstovybių (toliau-juridiniai asmenys) veiklos dokumentų, kurių norminių teisės aktų nustatytas saugojimo terminas nėra pasibaigęs, perdavimo toliau saugoti rajono savivaldybės administracijos Bendrojo skyriaus archyvui (toliau – Bendrojo skyriaus archyvas) ir tai patvirtinančių pažymų, reikalingų likviduojamiems juridiniams asmenims išregistruoti ir Juridinių asmenų registro, išdavimo tvarką.
Šio aprašo reikalavimai, kai juridinis asmuo likviduojamas vykdant teismo sprendimą dėl priverstinio juridinio asmens likvidavimo, nėra taikomi.

2. Šis Aprašas parengtas vadovaujantis Lietuvos Respublikos dokumentų ir archyvų įstatymo (Žin., 1995, Nr. 107-2389; 2004, Nr. 57-1982; 2010, Nr. 79-4055), Lietuvos vyriausiojo archyvaro įsakymu patvirtintais likviduojamų juridinių asmenų dokumentų perdavimo toliau saugoti ir tai patvirtinančių pažymų išdavimo tvarkos aprašu (Žin., 2011, 162-7722), Dokumentų tvarkymo ir apskaitos taisyklėmis (Žin., 2011, Nr. 88-4230).
3. Apraše vartojamos sąvokos atitinka Lietuvos Respublikos dokumentų ir archyvų įstatyme vartojamas sąvokas.

II. DOKUMENTŲ PERDAVIMO REIKALAVIMAI

4. Likviduojamų rajono savivaldybės įstaigų ar įmonių, taip pat privačių juridinių asmenų ir nevalstybinių organizacijų dokumentai, kurių norminių teisės aktų nustatytas saugojimo terminas nėra pasibaigęs, toliau saugoti perduodami Lietuvos Respublikos dokumentų ir archyvų įstatymo nustatyta tvarka į Bendrojo skyriaus archyvą.

5. Perduodami rajono savivaldybės įstaigos ar įmonės dokumentai turi būti sutvarkyti ir įrašyti į apskaitą Dokumentų tvarkymo ir apskaitos taisyklių nustatyta tvarka, o elektroniniai dokumentai tvarkomi pagal Elektroninių dokumentų valdymo taisyklėse nustatytus reikalavimus.

6. Perduodami privačių juridinių asmenų ir nevalstybinių organizacijų dokumentai turi būti sutvarkyti ir įrašyti į apskaitą pagal Nevalstybinių organizacijų ir privačių juridinių asmenų dokumentų rengimo, tvarkymo ir apskaitos taisyklėse nustatytus reikalavimus.


7. Rajono savivaldybės, kurios teritorijoje yra likviduojamo juridinio asmens buveinė, Bendrojo skyriaus archyvui dokumentai toliau saugoti perduodami per Bendrojo skyriaus archyvo ir likvidatoriaus suderintą laiką, atsižvelgiant į perduodamų dokumentų apimtį, likviduojamo juridinio asmens išregistravimą reglamentuojančių teisės aktų reikalavimus, kitas susijusias aplinkybes.


8. Likvidatorius Bendrojo skyriaus archyvui teikia prašymą (1 priedas) priimti dokumentus toliau saugoti. Prašyme nurodomas likviduojamojo asmens pavadinimas, kodas, veiklos laikotarpis, numatomas dokumentų perdavimo laikas (konkreti data ar datos, jei dokumentus susitariama perduoti per keletą kartų), taip pat apibendrintai apibūdinami perduodami veiklos dokumentai (tarp jų ir priimti iš kitų juridinių asmenų, jei tokių dokumentų yra). 
Likvidatorius Bendrojo skyriaus archyvui teikia prašymą (2 priedas), kad veiklos dokumentų, įstatymų nustatyta tvarka perduotinų toliau saugoti, nėra. Prašyme nurodomas likviduojamojo asmens pavadinimas, kodas, veiklos laikotarpis, priežastis, kodėl neperduodami toliau saugoti dokumentai.


9. Bendrojo skyriaus archyve gaunami dokumentai registruojami vieną kartą ir tą dieną, kai gaunami. Jie registruojami Gautų dokumentų registre (3 priedas).


10. Dokumentų perdavimas toliau saugoti įforminamas dokumentų perdavimo aktu (4  priedas), kuriame nurodomi priimami dokumentai ir juos perduodantys bei priimantys asmenys.


Jei likviduojamo juridinio asmens dokumentai Bendrojo skyriaus archyvui perduodami per keletą kartų, dokumentų perdavimo aktas sudaromas faktiškai perdavus visus likvidatoriaus prašyme nurodytus dokumentus.


11. Popierinių dokumentų bylos perduodamos aplankuose be metalinių laikiklių. Dokumentai, kurie dėl jų formato ar saugojimo ypatybių yra sudėti į specialius aplankus, perduodami kartu su šiais aplankais.


Vaizdo ir garso dokumentai perduodami jų laikmenoms pritaikytose dėžutėse. Ant aplankų turi būti nurodyti perduodamų dokumentų apskaitos duomenys.


Elektroniniai dokumentai, sudaryti pagal Lietuvos vyriausiojo archyvaro suderintas ar jo patvirtintas elektroninio dokumento specifikas, toliau saugoti perduodami laikmenose (optinėse ar kitose). Ant šių laikmenų aplankų turi būti nurodyti perduodamų dokumentų apskaitos duomenys.


Prieš perduodamas laikmenas, kuriose yra elektroniniai dokumentai, likvidatorius turi 
su Bendrojo skyriaus archyvo darbuotojais (jais) patikrinti elektroninius dokumentus. Jei toliau saugoti perduodamų elektroninių dokumentų nebuvo galima patikrinti dėl to, kad dokumentus priimanti įstaiga neturėjo reikiamos įrangos ar priemonių, tai pažymima dokumentų perdavimo akte (4 priedas).
III. PAŽYMŲ APIE DOKUMENTŲ PERDAVIMĄ (NEPERDAVIMĄ) TOLIAU SAUGOTI IŠDAVIMO TVARKA


12. Likviduojamiems juridiniams asmenims išregistravimui iš Juridinių asmenų registro išduodamos pažymos, patvirtinančios, kad dokumentai perduoti toliau saugoti arba kad perduotinų toliau saugoti dokumentų nėra.

13. Išduodamose pažymose nurodomas likviduojamo juridinio asmens pavadinimas, kodas, pažymos išdavimo tikslas, pažymima, kad dokumentai perduoti toliau saugoti (5 priedas) ar kad perduotinų toliau saugoti dokumentų nėra (6 priedas).


14. Pažymą dėl likviduojamo privataus juridinio asmens, nevalstybinės organizacijos dokumentų išduoda rajono savivaldybės, kurios teritorijoje yra likviduojamo juridinio asmens buveinė, rajono savivaldybės administracijos Bendrojo skyriaus archyvas. Pažyma išduodama tik faktiškai perėmus likvidatoriaus pateiktame prašyme nurodytus dokumentus ir įvertinus likvidatoriaus pateiktą informaciją, jei tokia informacija pagal šio Aprašo reikalavimus turėjo būti pateikta.

15. Jei likvidatorius perduotinų dokumentų neturi, Bendrojo skyriaus archyvui teikiamas prašymas išduoti pažymą dėl likviduojamo juridinio asmens dokumentų. Prašyme nurodoma:


15.1. likviduojamo juridinio asmens pavadinimas, kodas, veiklos laikotarpis;


15.2. priežastys, dėl kurių dokumentai neperduodami saugoti nustatytąja tvarka (ir pridedami tai pagrindžiantys dokumentai-dokumentų poėmio protokolų, pagal kuriuos dokumentai buvo perduoti kitiems juridiniams asmenims toliau naudoti, kopijas ar kita);


15.3. dokumentų praradimo priežastys (apibūdinami prarasti dokumentai, jei tokių atvejų žinoma, ir pateikiami nurodytąsias priežastis pagrindžiantys dokumentai ar jų kopijos);


15.4. laikotarpis, kuriuo sudarytų dokumentų nerasta ir (ar) kuriuo jie nebuvo sudaromi.


16. Jei likvidatorius perduotinų dokumentų neturi, kartu su prašymu jis turi pateikti Valstybinio socialinio draudimo fondo valdybos Šakių skyriaus išduotą pažymą apie apdraustųjų asmenų turėjimą per visą juridinio asmens veiklos ar per konkretų laikotarpį (jei šios informacijos nėra galimybės pateikti elektroniniu būdu iš Valstybinio socialinio draudimo fondo valdybos prie Socialinės apsaugos ir darbo ministerijos informacinės sistemos).

IV. BAIGIAMOSIOS NUOSTATOS


17. Likviduojamo juridinio asmens dokumentai juos perėmusių įstaigų saugomi tol, kol baigsis teisės aktų nustatyti jų saugojimo terminai. Pasibaigus nustatytiems saugojimo terminams, dokumentai sunaikinami Lietuvos Respublikos dokumentų ir archyvų įstatymo nustatyta tvarka.
________________________________
